Meelelahutuslikult kandsid hoolt kollektiivid, kes tegutsevad Sindi seltsimaja suure katuse all või on kuidagi teisti otseselt või vähemalt kaudseltki seotud Sindi linnaga. Naisansabel Top Ten on kindlalt omasuguste kollektiivide kümne parema esimeste hulgas. Küllap seepärast juhataski Top Ten peo kultuurikava sisse esimesena, et anda kogu õhtule paljutõotav ootusärevus. Tempot ja meeleoluloovat särinat  lisas kohe järgmisena lavale tulnud Šal-Lal-Laa, kes üritab oma linna sõsarkollektiiviga sõbralikult konkureerida. Lõõtspillidega Akordion & Co on vana tegija ilma kelleta puuduks jaaniõhtul vanu külasimmaneid meenutav hõngus. La-Di-Da punt koosneb Sindi oma meestest, kellelt kuuleb kuuekümnendate igihaljaid viise, mis kütsid tolleaja noorte kirgi ja erutavad nüüdki nii vanemat kui nooremat põlvkonda.